Heuning :: Simson
Die Israeliete het weer gedoen wat verkeerd is in die oë van die Here, en Hy het hulle veertig jaar lank oorgegee in die mag van die Filistyne. Daar was 'n man uit Sora uit die stam van Dan. Sy naam was Manoag. Sy vrou was kinderloos. Die Engel van die Here het aan haar verskyn en vir haar gesê: "Jy is nou kinderloos, maar jy sal swanger word en 'n seun in die wêreld bring. Jy moet jouself goed oppas en nie wyn of bier drink nie en ook nie iets onreins eet nie. Trouens, jy is reeds swanger en jy sal 'n seun in die wêreld bring. Sy hare mag nie geskeer word nie, want die kind sal van sy geboorte af aan God gewy wees. Hy sal die Israeliete begin red uit die mag van die Filistyne."
Die geboorte van Simson. 'n Sterk ou, 'n kragman, 'n man wat voor sy geboorte reeds 'n doel gehad het, nl. om die Israeliete uit die mag van die Filistyne te bevry. Eintlik is hierdie 'n verstommende verhaal wat hom afspeel van Rigters 13 tot 17.
Ek dink as ek jou sou vra oor Simson se verhaal, sal jy dalk ook die hooftrekke as volg kon opnoem:
Simson het lang hare gehad
Hy het 'n Filistynse vrou gehad
Hy het 'n leeu kaalhand verskeur
Hy het 'n duisend Filistyne met 'n donkie kakebeen doodgeslaan
Hy het heuning uit 'n leeu karkas geëet
Hy het driehonderd jakkalse gevang en hulle sterte aanmekaar vasgemaak.
Hy is deur Delila verlei om die geheim van sy krag te verklap
Hy is gevang, sy oë is uitgesteek en hy het die tempel inmekaar laat tuimel bo-op 3000 Filistyne
... laat mens amper dink aan die liedjie: Jan, Jan, die Bielie van die Bosveld! In Amerika sal hulle waarskynlik sê hy was amper so sterk soos Chuck Norris, of in die Ooste soos Jackie Chan. Of in Suid-Afrika soos Vernon Koekemoer... As Simson hom vererg het, moes daai Filistyne bontstaan. Dit klink soos die een of ander wrede karakter wat alles voor hom sou platvee as hy kwaad geword het. Ek sê jou, as Simson aangekom het, het die ouens op die anderkantste sypaadjie gaan loop.
Wilde karakter, maar Simson was 'n man van God. Rigters 13:1 sê: Die Israeliete het verkeerd gedoen, en is in die mag van die Filistyne oorgegee – deur God. Rigters 13:7 ... want die kind sal van sy geboorte aan God gewy wees; vers 5: Sy hare mag nie geskeer word nie, en dan die kerngedeelte: Hy sal die Israeliete begin red uit die mag van die Filistyne.
Die vrou het 'n seun in die wêreld gebring en sy het hom Simson genoem. Die kind het groot geword en die Here het hom geseën.
Een mens, met sewe lokke, met ongelooflike krag, aan God gewy voor sy geboorte, met sy krag wat in sy hare sit. 'n Israeliet wat met 'n Filistynse meisie wou trou. Sy ouers was daarteen gekant; hulle het egter nie besef dat God aan die werk was nie.
Rigters 14:4 Sy ouers het nie besef dat dit alles van die Here kom nie, want Hy wou 'n geleentheid skep om die Filistyne te straf: in dié tyd het die Filistyne oor Israel geheers.
Werk God nie soms op misterieuse maniere nie? Hy wou die Filistyne straf en sou Simson daarvoor gebruik. Simson was God se "oorlogsmasjien", een wat deur God voorberei is om die Filistyne uit te roei.... hy is opgeroep vir 'n bepaalde taak.
Ongelukkig verloor Simson sy krag omdat hy toegegee het aan die geneul van sy Filistynse vrou. Gaan lees gerus in Rigters 6 hoedat hy tot 'n val kom. Dit klink amper soos Jakob en Esau. Esau gee in 'n swak oomblik sy eersgeboortereg prys vir 'n pot lekker lensie sop; Simson gee sy lewe prys omdat hy nie hakke ingekap het toe sy Filistynse vrou nie kon ophou "nag" nie. Die hele verhaal word in Rigters 16 vertel hoe sy by hom aanhou neul het oor die bron van sy krag en elke keer jok hy vir haar. Maar tog – uiteindelik gee hy in met die waarheid. Nou wonder ek: hoekom is sy krag in sy hare? Ek weet nie, maar miskien is dit omdat God dit in iets tasbaar gesit het, wat dan van Simson gehoorsaamheid sou vra. Onthou, God het Simson gekies om die Filistyne te straf, en Hy het vir Simson tussen hulle ingestuur (amper soos 'n "spy" in 'n 007-fliek wat die vyand infiltreer). Simson se taak is afgehandel toe 3000 Filistyne sterf, en hy sáám met hulle sterf. Daar is meer Filistyne by hierdie geleentheid dood as in enige van die vorige insidente.
Waar lê JOU krag? O ja? Jy dink jy het nie krag nie? Kom ons kyk na 'n paar lesse wat daar in Simson se verhaal is vir jou en my:
Net soos Simson is jy met 'n doel geskep, nog voor jou geboorte. Jy het 'n taak, dalk baie take; daar kan dalk selfs party wees waarvan jy nog glad nie eens weet nie.
Ons almal se krag lê nie in dieselfde plekke nie. Simson se krag was fisies, maar miskien is joune in
- Liefde: jy het dalk die vermoë om met liefde 'n verskil te maak. Dalk moet jy ook plekke infiltreer om liefde daar te gaan saai.
- Persoonlikheid: Hetsy jy 'n sagte mens is, of 'n sterk persoonlikheid het, dit kan vir jou soos Simson se haarlokke wees.
- Leierskap: Dalk lê jou sterkte in jou vermoë om mense te kry om jou te volg, sonder dat jy hulle hoef te vra om dit te doen.
- Wysheid, kennis en begrip vir situasies; mensekennis of jou onderskeidingsvermoë kan alles ook die bron wees van jou buitengewone krag wat God kan gebruik om Sy doel te bereik.
Jy hét 'n Simson-haredos – 'n ingeboude krag. Simson het toegelaat dat sy haredos afgesny word, en sodoende het hy sy krag verloor. Waar verloor jy jou krag? Wat laat jy toe om jou kragteloos te maak? Wie is dit wat jou Simson-haredos afsny, sodat God jou nie meer kan gebruik nie?
Simson hét uiteindelik sy taak afgehandel, maar moes daarvoor sterf. Rigters 16:22 – sy hare wat afgeskeer was, het weer begin groei, en hy het die Filistyne oorwin. Jy kan ook wen. Vat jou krag terug – jy IS deur God gekies vir 'n bepaalde taak en doel.